মাস দুয়েক আগে হঠাৎই যখন অস্ট্রেলিয়া পাড়ি দিলেন রণজয়, তখনই আশা ছিল, নিশ্চয়ই নতুন কোনও কাজে, নতুন অবতারে দেখা যাবে তাঁকে খুব তাড়াতাড়ি। বাংলার এই অভিনেতা, নিজেকে কখনওই আঞ্চলিক ইন্ডাস্ট্রিতে আবদ্ধ রাখতে চাননি। তাই নায়ক হিসেবে তাঁর প্রথম কাজ কিন্তু বাংলাদেশের ছবিতে— ‘বিজলী’। আবার বাংলা টেলিপর্দার হ্যান্ডসাম হাঙ্ক হিরো হিসেবে যেমন দর্শকের কাছে জনপ্রিয় হয়েছেন, তেমনই আবার দীর্ঘ সময় কাজ করেছেন হিন্দি ধারাবাহিকে। 

এই বিষয়ে অন্যান্য খবর

বিক্রম ভট্টের ওয়েবসিরিজের নায়ক বাংলার রণজয়
এপার ও ওপার বাংলার প্রেম নিয়ে এল ‘পার্টি পার্টি’ সং


বলা যায় সময়ে সময়ে কেরিয়ার নিয়ে বেশ ভাল কিছু চমক দিয়েছেন রণজয় বিষ্ণু। সম্প্রতি তেমনই একটি চমক ছিল অস্ট্রেলিয়ায় নির্মিত বিদেশি ওয়েব সিরিজে প্রধান চরিত্রে কাজ করে। আবার সেখান থেকে ফিরতে না ফিরতেই ৭ ডিসেম্বর মুক্তি পেল তাঁর নতুন বাংলা ছবি ‘আমি শুধু তোর হলাম’। নায়কের ভূমিকায় রণজয়, নায়িকা ঝিলিক এব‌ং প্রধান চরিত্রে সোহম চক্রবর্তী। কিন্তু রণজয় জানালেন যে চমক এখানেই শেষ নয়।

‘আমি শুধু তোর হলাম’ ছবির একটি দৃশ্যে রণজয়-ঝিলিক। ছবি সৌজন্য: অ্যাডভার্ব
‘‘অস্ট্রেলিয়ার এই সিরিজটা নিয়ে তো এক্সাইটেড বটেই কিন্তু তা ছাড়াও আরও একটা চমক আসতে চলেছে। একটা হিন্দি ছবির বিষয়ে কথাবার্তা চলছে, আশা করা যায় খুব তাড়াতাড়িই সবকিছু চূড়ান্ত হয়ে যাবে’’, এবেলা ওয়েবসাইটকে বললেন রণজয়, ‘‘তবে বাংলা ছবির রিলিজটা নিয়েও খুবই ভাল লাগছে। সোহমদার সঙ্গে কাজ করা একটা দারুণ অভিজ্ঞতা। আরও একটি বাংলা ছবি আসছে খুব তাড়াতাড়ি— ‘অন্বেষণ’। আপাতত ছবিটি পোস্ট প্রোডাকশনে।’’

‘কল অফ জিহাদ’-এর শ্যুটিংয়ের ফাঁকে। ছবি সৌজন্য: রণজয়
সব অভিনেতাই যেমন ভাল অভিনেতা নন, তেমনই সব ভাল অভিনেতাই কিন্তু ‘হিরো’ নন। একজন হিরো-র মধ্যে ভাল অভিনয়ের পাশাপাশি যেটা প্রয়োজন সেটা হল এক্স-ফ্যাক্টর, যাকে ‘লার্জার দ্যান লাইফ’ করে তোলা যায় চিত্রনাট্য় এবং সিনেম্য়াটিক ট্রিটমেন্ট দিয়ে। রণজয় বিষ্ণুর মধ্যে সেই সব গুণগুলিই রয়েছে যা একজন ‘হিরো’-র মধ্যে থাকা উচিত। বিশেষ করে তাঁর সুঠাম চেহারার কথা বলতেই হয়, যা অনেক যত্নে তৈরি। 

‘কল অফ জিহাদ’-এর শ্যুটিংয়ের ফাঁকে। ছবি সৌজন্য: রণজয়
হয়তো সেই কারণেই বিক্রম ভট্টের ‘আনঅ্যাফ্রেড’ ওয়েব সিরিজের জন্য রণজয়কেই নির্বাচিত করেন সুজিত মণ্ডল। আবার তাঁর এই হ্যান্ডসাম হাঙ্ক ইমেজই (এবং অবশ্যই অভিনয়দক্ষতা) তাঁর ঝুলিতে এনে দেয় ‘কল অফ জিহাদ’-এর মতো ওয়েব সিরিজ। পরিচালক জাহিদ রিজওয়ানের এই অস্ট্রেলিয় সিরিজে নায়কের ভূমিকায় রয়েছেন রণজয়, বাকি প্রধান চরিত্রগুলিতে রয়েছেন বাংলাদেশী ও অস্ট্রেলিয় অভিনেতা-অভিনেত্রীরা। 
নিঃসন্দেহে অভিনেতা রণজয়ের পোর্টফোলিওকে আন্তর্জাতিক করে তুলল এই সিরিজটি। পাশাপাশি একটি প্রশ্নও তুলে দিল তাঁর এই অ্যাচিভমেন্ট— আর কতদিন বাংলার সম্ভাবনাময় অভিনেতা-অভিনেত্রীরা বাংলার বাইরে ভাল কাজ করবেন আগে এবং তার অনেক পরে বাংলা বিনোদন জগৎ, বিশেষ করে বাংলা ছবির জগৎ তাঁদের প্রতিভাকে চিনবেন? কেন কিছু মুষ্টিমেয় মুখের মধ্যেই সীমাবদ্ধ হয়ে রয়েছে মেইনস্ট্রিম ফ্রন্টলাইন বাংলা ছবির কাস্টিং?